Tänään somessa on pyörinyt jännä episodi.

Kaikki alkoi siitä, kun Kauppalehden toimittaja Kaija Ahtela kirjoitti kolumnin Kokoomuksen pj-kisasta. Kolumnissaan hän keskittyi vain Stubbiin ja Orpoon – ja ohitti täysin Elina Lepomäen.

Kirjoitin Ahtelalle palautteen Twitterissä, mutta hän ei vaivautunut vastaamaan.

Hei @KaijaAhtela1, muuten hyvä kolumni, mutta missä on @elinalepomaki? Kovan luokan asiantuntija on ohitettu. https://t.co/KNUV2K7vRp — Katleena Kortesuo (@katleena) 1. kesäkuuta 2016

Vastausta ei tullut, joten kohautin olkiani. Ehkä Ahtelalla oli kiire.

Seuraavaksi someen levisi meilikeskustelu, jossa Kauppalehden lukija oli kritisoinut Ahtelalle samaa kuin minä. Ahtelan vastausmeili oli hätkähdyttävä:

”Lepomäki ei olisi tuonut mitään lisäarvoa” ja ”Lepomäen kannatus Kokoomuksessa on parin prosentin luokkaa”.

Tähän olisi kiinnostavaa saada perustelut. Omassa kuplassani Lepomäen kannatus on huikean paljon suurempi – toki otanta on äärimmäisen puolueellinen. Silti vaivaisen parin prosentin kannatukseen on tosi vaikea uskoa.

Ilmeisesti myös Lepomäki itse oli nähnyt saman meilikeskustelun, sillä hän vaati Twitterissä Ahtelaa tilille:

Ahtela ei tässä vaiheessa tajua, että hänen meilikeskustelunsa on julkaistu. Niinpä hän ihmettelee pokkana asiaa, eikä seiso sanojensa takana:

Lepomäki linkittää kuvan meilikeskustelusta, jolloin Ahtela ärsyyntyy. Hän luulee, että meilikeskustelun julkaiseminen on lainvastaista – vaikka meilin vastaanottaja on itse julkaissut keskustelun ja pistänyt sen jakoon. Laki sallii tämän menettelyn täysin.

Ahtela syyttää Lepomäkeä lain rikkomisesta nähtävästi siksi, jotta voisi harhauttaa keskustelun pois nolohkosta meilistään. Syyte rikoksesta on tietenkin absoluuttisen väärä.

Lepomäki muistutti olevansa oikealla asialla, mutta hän poisti meilikuvakaappauksensa Twitteristä – ilmeisesti kohteliaisuuttaan. (Itse olisin todennäköisesti jättänyt sen näkyviin, koska viestin vastaanottaja oli sen julkaissut.)

Tämäkään ei riitä Ahtelalle. Hän menee asiattomuuksiin ja viittaa alentuvasti Lepomäen ”nuoruuteen”.

Tästä älähti jo moni muukin kuin minä. Twitterissä alettiin vastata Ahtelalle samalla mitalla.

@KaijaAhtela1 @elinalepomaki Varsin asiaton kommentti liittyen henkilön ikään. Menköön vanhuutesi piikkiin. — Matias Pajula (@PajulaMatias) 1. kesäkuuta 2016

@KaijaAhtela1 @elinalepomaki Olen sanaton. Mutu-tuntumalla prosentit, turhia syytöksiä ja ikäkortti. Kaikki samassa spektaakkelissa. — Josefiina Kauppila (@JaninaKauppila) 1. kesäkuuta 2016

@KaijaAhtela1 Laittaisin sinun toimintasi vanhuuden höperyyteen lähinnä. Tunnusta tappiosi. @elinalepomaki — Jan Tuominen (@joukeri) 1. kesäkuuta 2016

Tilanne siis tällä hetkellä:

Kauppalehden toimittaja on jättänyt kolumnissaan kolmesta pj-kandidaatista yhden mainitsematta. Tälle toiminnalle ei löydy perusteita. Toimittaja perusteli meilissä ratkaisuaan prosenteilla, jotka oli ilmeisesti löydetty stetsonin hikinauhan takaa. Toimittaja syytti kansanedustajaa lain rikkomisesta väärin perustein. Toimittaja harrasti julkista ikärasismia alentuvaan tyyliin.

Miten meni noin niin kuin omasta mielestä?

Ilmainen vinkkini Kauppalehdelle: ottakaa nyt helkutissa tuo toimittajanne pois linjoilta. Antakaa hänelle opastusta toimittajan työstä ja vastuusta.